**Tájékoztató**

***Tisztelt Ügyfelünk, fogadja őszinte részvétünket hozzátartozójának elvesztése miatt!***

**Az alábbiakban szeretnénk eligazítást nyújtani a hagyatéki eljárásra vonatkozóan.**

A hagyatéki eljárás a meghalt személy vagyonában történő jogutódlást állapítja meg és igazolja. Az eljárás célja, hogy az örökléssel kapcsolatos valamennyi kérdés jogvita nélkül rendeződjék, és ehhez az érdekeltek a kellő tájékoztatást megkapják.

A hagyatéki leltár felvétele során **bizonyítási eljárás lefolytatásának, illetve öröklési jogvita eldöntésének helye nincs.**

**A hagyaték megállapítása és az örökösök részére történő átadása a közjegyző hatásköre.**

**A hagyatéki leltár felvétel** **nem illeték,- és nem díjköteles.**

**A hagyatékot leltározni kell, ha az elhaltnak:**

- belföldön fekvő **ingatlan** (lakás, garázs, föld, kert, telek, stb.) tulajdoni hányada van;

- belföldi **cégjegyzékbe bejegyzett** gazdasági társaságban, illetve szövetkezetben fennálló tagi (részvényesi) részesedése van;

- **lajstromozott vagyontárgya** van (olyan ingó dolog vagy jog, melynek meglétét közhiteles nyilvántartás igazolja) – pl.: engedélyhez kötött gépjármű; lőfegyver; védett műalkotás; egyéb; **nem tartoznak ebbe a körbe** a bankok, pénzintézetek, biztosítók nyilvántartásai, az azokban fellelhető vagyon kérelemre leltározható.

- **300.000,-Ft-ot meghaladó értékű ingó** vagyona van

- ha az öröklésben érdekelt öröklési érdeke veszélyeztetve van és méhmagzat; vagy cselekvőképtelen; vagy korlátozottan cselekvőképes; vagy ismeretlen helyen lévő személy van;

- ha az örökhagyó a halálakor **közjegyző, ügyvéd, önálló bírósági végrehajtó, igazságügyi szakértő, gyám vagy gondnok** volt.

**Vagy ha az öröklésben érdekelt(ek) indokoltan kérelmezi(k).**

**A hagyatékot nem indokolt leltározni, ha:**

**-** az elhunytnak tulajdoni joga nincs, csak **özvegyi joga, tartási joga, vagy haszonélvezti joga van bejegyezve bármely ingatlan tulajdoni lapjára,** a bejegyzést a haláleset tényének igazolásával, az illetékes földhivatalnál a tulajdonos töröltetheti.

- amennyiben az elhunyt **önkormányzati lakás főbérlője** volt, a lakás kiürítésével, illetve a bérleti jogviszony folytatásával kapcsolatosan az érintett lakás üzemeltetőjét kell felkeresnie (Nyírbátori Városfejlesztő és Működtető Kft. 4300 Nyírbátor, Iskola u. 19.)

**-** az elhunyt a haláleset hónapjában **esedékes nyugdíját nem vette át,** azt a vele közös háztartásban élt házastársa, ennek hiányában az elhunyttal szintén azonos lakcímen, közös háztartásban élt egyenes ági rokona közvetlenül a Nyugdíjfolyósító Igazgatóságtól – 1820 Budapest – kérheti.

**-** az elhunyt – értéktől függetlenül – olyan számlával, betéttel, biztosítással rendelkezett melyre **haláleseti kedvezményezett került megjelölésre,** a megjelölt kedvezményezett az adott pénzintézetnél vagy biztosítónál személyesen eljárhat.

- az elhunyt **csak személyes használati tárgyakkal és ruhaneműkkel** rendelkezett.

**A tényállás tisztázása érdekében az alábbiakra vonatkozóan kell nyilatkozatot tennie:**

**- saját személyazonosságának és az öröklésben való érdekeltségének igazolása**

**- az örökhagyó halotti anyakönyvi kivonata szerinti adatai, foglalkozása és utolsó bejelentett lakcíme;**

**-** törvény szerinti (vérszerinti leszármazó, ill. felmenő hozzátartozó - családfa) és végintézkedés alapján **öröklésre jogosultak, illetve a túlélő házastárs személyi adatai** (név, leánykori név, születési hely, idő, anyja neve, pontos lakcím)

- **életvitelszerűen külföldön tartózkodó öröklésben érdekelt** magyarországi kézbesítés-megbízói meghatalmazása

**-** **a törvényes képviselő adatai - ha** kiskorú, gondnokolt, ismeretlen helyen lévő érdekelt van az öröklésre jogosultak között;

**- ha méhmagzat érdekelt van –** az erre vonatkozó igazolások;

**-** **végintézkedés esetén** a végrendelet, öröklési -, ajándékozási szerződés másolata vagy utalás arra, hogy hol és kinél található;

**- ingatlan vagyon esetén** az ingatlanra vonatkozó adatok (ingatlan fekvése, helyrajzi szám);

**- vagyoni értékeket megtestesítő** értékpapírok, takarékbetétkönyv, részvény,  életbiztosítási kötvény, pénz- és hitelintézetnél nyitott és vezetett számlák kivonatai,földalapú támogatáshoz kapcsolódó regisztráció, lakás-takarékpénztári tagság, magánynyugdíj/egészség biztosítási pénztártagság stb.;

**- gazdasági** társaságban, vállalkozásban tagság, **érdekeltség** vagy részesedés mértéke (vállalkozás neve, székhelye, cégjegyzék száma); Nyilatkozat arra vonatkozóan, szükségesnek ítélik-e hagyatéki ügygondnok bevonását az eljárásba;

**- engedélyhez kötött gépjármű** (személygépkocsi, motorkerékpár, motorcsónak, mezőgazdasági haszongépek stb.) forgalmi engedélye, vagy annak másolata, a jármű becsült forgalmi értéke;

**- egyéb nyilvántartásban szereplő vagyontárgy** adatai (pl. marhalevél; lőfegyver, műkincs; védett műalkotás stb.) és becsült értéke;

**- fel nem vett járandóságról** (nyugdíjról-nyugdíjas törzsszám-; munkabérről, munkanélküli ellátásról, stb.) adatok;

**- a haláleset kapcsán felmerült költségek összege** (temetési számlák);

**- hagyatéki teher**, illetve követelés bejelentése, a hagyatéki vagyontárgyakra ki milyen jogcímen jelent be igényt.

**Elérhetőségek: Telefon: (42) 281-042/ 130,153 mellék**

**Ügyintéző:** **Kovácsné Mátyás Eleonóra és Nedelka Zoltán**

 (e-mail: kovacsne.nora@nyirbator.hu nedelka.zoltan@nyirbator.hu )

**Az ügyintézés helye: Nyírbátori Polgármesteri Hivatal – 4300 Nyírbátor, Szabadság tér 7.**

A természetes személy ügyfélnek a jogszabály lehetőséget biztosít az elektronikus ügyintézésre, addig a **gazdálkodó szervezetek** az E-ügyintézési tv. 2. § (1) bekezdése szerinti ügyek tekintetében elektronikus ügyintézésre **kötelesek.**

Hagyatéki ügyekben elektronikusan a <https://ohp.asp.lgov.hu> oldalon, az Önkormányzati Hivatali Portálon (ahol ki kell választani azt az önkormányzatot, ahol ügyen kíván indítani) *adatszolgáltatás* *hagyatéki leltárhoz* űrlap és *nyilatkozat öröklésre jogosultakról* űrlap áll rendelkezésre.

**Letölthető nyomtatványok:**



